બોલિવૂડના સ્ટાર અને તેમના બાળકોની દુનિયા સાવ અલગ છે. અહીં બાળકો સેલિબ્રિટી શબ્દની જોડણી શીખે એ પહેલાં જ સેલિબ્રિટી બની જાય છે. બોલિવૂડ સેલિબ્રિટિઝ ભલે ને તેમના બાળકોને અહીંની ઝાકઝમાળ અને મીડિયાથી દૂર રાખવાની ગમે એટલી કોશિશ કરે, પરંતુ સોશિયલ મીડિયાને પરિણામે તેઓ ઝાઝા સફળ થતાં નથી. મોટાભાગના સ્ટાર કિડ્સ સોશિયલ મીડિયા પર એક્ટિવ હોય છે અને તેથી જ એમના જીવનમાં શું ચાલી રહ્યું છે તે અંગેની માહિતી લોકોને મળતી રહે છે. અરે, કોઇ સેલિબ્રિટીની જેમ સોશિયલ મીડિયા પર આ સ્ટાર કિડ્સના ફેન પેજ પણ બની ગયા છે!